Спортсмен цIэрыIуэхэм Бахъсэн щаIуощIэ
Бахъсэн къалэ администрацэм и конференц-залым щаIущIащ дуней псом цIэрыIуэ щыхъуа спортсмен гъуэзэджэхэм.
Кърагъэблэгъахэм яхэтт грэпплингымкIэ Урысей Федерацэм плIэнейрэ и чемпион, джиу-джитсумкIэ дунейм тIэунейрэ щытекIуа, грэпплингымкIэ дунейпсо джэгухэм бжьыпэр щызыубыда Багъ Алий, грэпплингымкIэ Урысейм тIэунейрэ и чемпион, джиу-джитсумкIэ къэралым щынэхъ лъэщ, самбэмкIэ спортым и мастер КIуэ- кIуэ Мухьэмэд, Урысей Федерацэм- рэ Евразиемрэ IэпщэрызауэмкIэ я чемпион Хъыжьрокъуэ Валерэ, ММА-мкIэ Урысейм и кубокыр къэзыхьа, TECN-KREPFCprimeselection зэпеуэм щытекIуа КIэрэф Азэмэт, ММА-мкIэ тенджыз ФIыцIэм и кубокыр зыIэщIэлъ, самбэмкIэ къэралым и кубокым и саугъэтыр къэзыхьа, Ипщэ федеральнэ щIыналъэм и чемпион Мэш Ислъам сымэ. Абыхэм ящыщу плIыр Бахъсэн къалэм щыщщ икIи мы мазэм АСВ93-м хыхьэ зэпеуэм ипкъ иткIэ Краснодар щызэуэну къапэщылъщ.
Зэхьэзэхуэ ин къызыпэплъэ щIалэхэм я пресс-конференцыр къызэригъэпэщащ Дыгулыбгъуей къуажэм щыпсэу Къардэн Аслъэн. Абы кърихьэжьа Iуэхур диIыгъащ щIыпIэ администрацэм и Iэтащхьэ Мамхэгъ Хьэчим икIи хуабжьу зыкъыщIигъэкъуащ.
Краснодар щекIуэкIыну зэхьэзэхуэм хэтынухэм къищынэмыщIауэ, Бахъсэн къэкIуат къэралым и спортсмен цIэрыIуэхэр. Я цIэ къиIуапхъэщ Iэпщэрызауэ зэхэтым щыпашэ Харитонов Сергей, алыдж-урым бэнэкIэмкIэ плIэнейрэ дунейпсо чемпион Патрикеев Юрий, UFC-м щызауэ, «дыщэ Iэлъэр» зыхуагъэфэща Мырзэкъан Азэмэт. ЗэIущIэм жыджэру хэтащ Къэрал Думэм и депутатым и дэIэпыкъуэгъу Беглецов Михаил.
Спортсмен цIэрыIуэхэр я нэкIэ зрагъэлъэгъуну, ядэуэршэрыну зыкърагъэхьэлIат щIыпIэм щыпсэухэм, блогерхэм, цIыхубэ хъыбарегъащIэ IэнатIэхэм къикIахэм.
ЗэIущIэм и пэщIэдзэм къызэхуэсахэм фIэхъус псалъэкIэ захуигъэзащ Мамхэгъ Хьэчим икIи хьэщIэхэм фIыщIэ яхуищIащ зэман къагъуэту Бахъсэн къазэрыхуеблэгъам къыхэкIыу. Ар спортсменхэм ехъуэхъуащ мыгувэу къапэщылъ зэхьэзэхуэм пашэныгъэр къыщахьыну.
Пресс-конференцым упщIэ хьэлэмэт куэд щатащ. Абыхэм псоми жэуап пыухыкIа ягъуэтащ икIи къызэхуэса-хэр зэхуэарэзыуэ зэбгъэдэкIы- жащ.
Хьэтау Ислъам.
